Diari Oficial de la Generalitat Valenciana


Sumari del DOGV 3663, del 11-01-2000 (2000/86)

ORDRE de 28 de desembre de 1999, de la Conselleria d’Ocupació, per la qual s’estableix un programa d’ajudes a l’economia social per a l’any 2000.
-------------------------------------------------------------------------------------------------------------------------------------------------

### Dades del document

Número de DOGV
:   3663

Data del DOGV
:   11-01-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/86


Data del document
:   28-12-1999

Organisme emissor
:   Conselleria d'Ocupació

Tipus de document
:   Ordre

Correcció d'errades

 Descriptors 

:   * suport econòmic
    * cooperativa
    * ajuda pública
    * economia social
    * mutualitat social

ORDRE de 28 de desembre de 1999, de la Conselleria d'Ocupació, per la qual s'estableix un programa d'ajudes a l'economia social per a l'any 2000. [2000/F86]
  
La capacitat de generació d'activitat per part de l'economia social es posa en relleu amb claredat absoluta des dels anys setanta. Per això, la Generalitat Valenciana considera convenient contribuir al creixement d'aquest sector a través de distintes fórmules d'estímul a l'ocupació i en ajudes al desenvolupament del seu teixit empresarial, per a la qual cosa es disposarà, en alguns capítols, del cofinançament del Fons Social Europeu.
  
El compromís dels poders públics de promoció i desenvolupament de l'economia social s'intensifica de manera important en zones rurals amb despoblació, i també en actuacions concretes que requerisquen un estímul. Es manté i reforça el suport a les entitats representatives com ara organitzacions que promoguen i tutelen els interessos del sector.
  
En virtut d'això, fent ús de les facultats que m'atorguen la Llei 5/1983, de 30 de desembre, de Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
Títol I
  
Disposicions generals
  
Article 1. Objecte i àmbit
  
1. L'objecte de la present ordre és establir un programa d'incentius i ajudes econòmiques destinades a la creació, desenvolupament i consolidació de les empreses d'economia social i de l'ocupació en aquestes. I també promoure, fomentar i impulsar l'estudi i la difusió de l'economia social a la Comunitat Valenciana, d'acord amb les consignacions pressupostàries que a aquest efecte estableix la Llei de Pressupostos de la Generalitat Valenciana per a l'any 2000.
  
2. El règim d'ajudes serà d'aplicació tal com es determina en els següents articles.
  
3. Les ajudes i els incentius que estableix la present ordre no es concediran per a actuacions que es porten a efecte fora del territori de la Comunitat Valenciana; llevat d'aquells casos excepcionals en què les dites actuacions es consideren convenients per la seua positiva repercussió per a l'economia social valenciana.
  
Article 2. Accions susceptibles de suport
  
1. Les ajudes regulades en aquesta ordre estan dirigides a donar suport a les accions següents:
  
A) Per a actuacions portades a efecte per empreses d'economia social i mutualitats de previsió social:
  
1. Subvencions per a la integració sociolaboral de desocupats en cooperatives o societats laborals.
  
2. Subvencions per a assistències tècniques i promoció comercial.
  
3. Suport a la inversió i estructura financera de l'empresa.
  
a) Subvencions directes a la inversió.
  
b) Subvencions d'interessos de préstecs per al finançament d'inversions.
  
c) Avals per a operacions d'endeutament.
  
B) Per a actuacions dels socis treballadors o de treball d'empreses d'economia social:
  
- Subvencions financeres per a la integració sociolaboral en cooperatives i societats laborals.
  
C) Per a actuacions d'entitats associatives o representatives de l'economia social valenciana, i també, universitats i entitats sense fi de lucre:
  
1. Suport a la realització d'activitats d'investigació, foment, difusió i formació específica en matèria d'economia social.
  
2. Suport a les estructures representatives de les empreses d'economia social.
  
3. Suport a la contractació d'especialistes en economia social.
  
2. Les ajudes que es concedisquen a l'empara de la present ordre tindran la consideració de subvencions públiques.
  
Article 3. Beneficiaris
  
1. Seran beneficiàries de les ajudes establides en el títol II de la present ordre:
  
a) Les cooperatives valencianes inscrites en el registre corresponent abans de la data de presentació de la sol·licitud.
  
b) Les societats laborals inscrites en el corresponent registre mercantil abans de la data de presentació de la sol·licitud.
  
c) Les mutualitats de previsió social domiciliades a la Comunitat Valenciana.
  
2. Seran beneficiaris de les ajudes establides en el títol III de la present ordre els socis treballadors i de treball de les entitats descrites en l'apartat anterior.
  
3. Seran beneficiàries de les ajudes establides en el títol IV de la present ordre les organitzacions representatives del moviment cooperatiu, d'acord amb l'article 91.1 del Text Refós de la Llei de Cooperatives de la Comunitat Valenciana, les entitats associatives a què es refereix la disposició addicional segona de la Llei 4/1997, de Societats Laborals, i les representatives del mutualisme de previsió social. Així mateix, les universitats i altres entitats sense fi de lucre, quan porten a efecte alguna de les actuacions que constitueixen objecte de les ajudes previstes.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en la present ordre hauran de dirigir-se a la Direcció General de Foment de l'Ocupació i es presentaran en qualsevol dels registres d'entrada dependents de la Conselleria d'Ocupació, sense perjudici del que s'ha establit en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999.
  
Com a norma general, la documentació que acompanye la sol·licitud es presentarà en dues còpies i original, que serà tornat després de la compulsa prèvia.
  
2. Les sol·licituds hauran d'anar acompanyades, a més de la documentació addicional que, per a cada una de les concretes ajudes, s'estableix en els corresponents articles d'aquesta ordre, dels documents que a continuació s'indiquen:
  
a) Documentació acreditativa i identificadora de l'entitat o la persona sol·licitant, i en el cas d'entitats, del seu representant legal.
  
b) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la validesa de la qual haurà d'estendre's al moment de l'atorgament de la subvenció.
  
c) Dades de domiciliació bancària segons model facilitat a l'efecte (fitxa de manteniment de tercers en dos exemplars originals) .
  
d) Si és el cas, declaració responsable de les ajudes de minimis concedides per qualsevol projecte a l'empresa durant els tres últims anys, comptats des de la primera ajuda obtinguda per la norma de minimis, amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebuda cap.
  
e) Si es tracta de cooperatives i societats laborals, declaració subscrita pel seu representant legal de trobar-se, amb referència a la data de la sol·licitud, al corrent en el compliment de les obligacions imposades per la seua legislació específica.
  
3. Amb caràcter general, el termini de presentació de sol·licituds serà el comprés entre l'1 de gener i el 30 de setembre de l'any 2000, llevat de les ajudes per a actuacions d'entitats associatives o representatives de l'economia social valenciana, i també universitats i entitats sense fi de lucre previstes en l'article 2.1 C), el termini de presentació de les quals finalitzarà el 28 de febrer de l'any 2000, i les ajudes directes per a inversió contingudes en l'article 2.1. A), punt 3, apartat a) el termini de presentació de les quals finalitzarà el 15 de maig.
  
4. En el cas de sol·licitud d'aval per a operacions d'endeutament, el termini finalitzarà el 31 de desembre de l'any 2000, sense perjudici de la sol·licitud posterior a través de la Societat de Garantia Recíproca de la Comunitat Valenciana.
  
5. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició, després de la resolució prèvia que haurà de ser dictada en els termes previstos en l'article 42 de l'esmentada llei.
  
Article 5. Criteris per a la concessió de les ajudes
  
La concessió i quantia de les ajudes regulades en la present ordre estarà condicionada, a més d'estar-ho al compliment dels requisits que en cada cas s'estableixen, a l'existència de crèdit pressupostari adequat i suficient per a aquesta finalitat, de conformitat amb els pressupostos de la Generalitat Valenciana per a l'any 2000.
  
Les ajudes s'atorgaran fins a esgotar el crèdit disponible segons l'ordre en què la sol·licitud haja tingut entrada en qualsevol dels registres de la Conselleria d'Ocupació, sempre que es complisquen els requisits exigits en aquesta ordre i s'adjunte la documentació exigida per a concedir cada tipus d'ajuda.
  
No obstant això anterior, les sol·licituds relatives a assistències tècniques, promoció comercial, subvenció financera per a inversions i financera per a la integració sociolaboral, caldrà ajustar-se al que s'ha assenyalat en els capítols corresponents de la present ordre.
  
Article 6. Resolució de concessió de les ajudes
  
1. L'administració podrà demanar a l'entitat sol·licitant l'aportació addicional d'altres documents o dades aclaridors que considere necessaris per a emetre resolució sobre la sol·licitud presentada.
  
2. La competència per a concedir i resoldre les sol·licituds formulades correspon al conseller d'Ocupació.
  
3. El termini màxim per a resoldre i notificar la resolució procedent serà de tres mesos comptadors des de la presentació de la sol·licitud en qualsevol dels registres d'entrada de la Conselleria d'Ocupació, en el supòsit que aquesta s'efectuara una vegada publicada l'ordre mitjançant la qual es fan públics les línies de crèdit i l'import global màxim destinat a la concessió d'ajudes previstes en la present convocatòria. Altrament, el termini s'iniciarà a partir de l'endemà de la publicació.
  
4. Transcorregut el termini anterior sense que s'hi haja dictat i notificat resolució expressa, s'entendrà desestimada la pretensió per silenci administratiu, de conformitat amb el que s'ha previst en l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener; i això sense perjudici que subsistisca l'obligació legal de resoldre la petició formulada.
  
5. La resolució de concessió de les ajudes en fixarà expressament la quantia i incorporarà, si és el cas, les condicions, obligacions i determinacions accessòries a què haja d'ajustar-se el beneficiari, i s'hi notificarà als interessats en els termes previstos en l'article 58 de la Llei 30/1992, abans esmentada.
  
6. Les resolucions que dicte el conseller d'Ocupació a l'empara de la present convocatòria esgoten la vida administrativa i contra aquestes podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució, d'acord amb el que s'ha establit en l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa. I això, sense perjudici del que s'ha disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del procediment Administratiu Comú, i de la possibilitat que els interessats puguen exercir-ne, si és el cas, qualsevol altre que consideren procedent.
  
Davant la desestimació per silenci administratiu podrà interposar-se enfront de l'acte presumpte idèntic recurs, en el termini de sis mesos, comptadors des que haguera finalitzat el termini que per a dictar i notificar la resolució expressa s'esmenta en el número 3 d'aquest article. Tot això de conformitat amb el que s'ha disposat en l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, i sense perjudici del que s'ha disposat en els articles 116 i 117, abans esmentats.
  
Article 7. Resolució d'incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a la seua concessió com ara pròrrogues de terminis, modificacions justificades o qualsevol variació de les condicions particulars de la concessió.
  
2. L'entitat beneficiària haurà de comunicar durant el termini de vigència de l'expedient la sol·licitud o concessió d'altres ajudes públiques o privades que haguera sol·licitat o obtingut per al mateix projecte que se subvenciona mitjançant la present ordre.
  
3. Les ajudes i subvencions establides en la present ordre seran compatibles entre si i amb qualssevol altres pel mateix concepte. En el supòsit de comptabilitzar ajudes es respectarà, en qualsevol cas, els límits derivats del règim d'autorització adoptat per decisió de la Comissió Europea, amb data 26 de maig de 1999.
  
4. D'acord amb la normativa comunitària sobre acumulació d'ajudes, l'import total d'aquestes haurà de respectar un dels límits fixats per un dels règims d'ajudes en què s'empara.
  
Article 8. Control de les ajudes
  
1. Correspondrà a la Direcció General de Foment de l'Ocupació, per si mateixa o a través de les àrees territorials d'Ocupació, portar a cap la funció de control de les subvencions concedides, i també l'avaluació i el seguiment del present programa.
  
2. Per a la realització d'aquestes funcions s'utilitzaran tots els mitjans que estiguen a disposició de la Conselleria d'Ocupació, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General i, si és el cas, de les institucions comunitàries, en el cas que les ajudes estiguen cofinançades pel Fons Social Europeu.
  
Article 9. Liquidació de les ajudes
  
La liquidació de les ajudes s'efectuarà una vegada complits els requisits establits i justificats documentalment tal com s'especifique per a cada programa en els articles corresponents d'aquesta ordre. La presentació de justificacions haurà de tenir lloc en el termini que s'especifique, si és el cas, en la resolució i en tot cas com a data límit el 20 de novembre de l'any 2000.
  
Article 10. Obligacions del beneficiari
  
Són obligacions del beneficiari:
  
a) Acreditar la realització de l'activitat que fonamenta la concessió de l'ajuda, i també el compliment dels requisits i les condicions que determinen aqueixa concessió.
  
b) Facilitar totes les dades i la informació, en qüestions relacionades amb les subvencions concedides, que li siguen requerides per la Conselleria d'Ocupació i també comunicar-li les incidències i variacions que es produïsquen en relació a aquelles.
  
c) Complir les obligacions imposades per la legislació específica aplicable.
  
d) Als efectes de difusió pública, cas de cofinançament del Fons Social Europeu, s'indicarà d'acord amb les disposicions comunitàries d'informació i publicitat, la circumstància de la col·laboració amb la Conselleria d'Ocupació i amb el Fons Social Europeu.
  
Article 11. Minoració i resolució de les ajudes concedides
  
1. L'incompliment de les obligacions, condicions i terminis establits en la present ordre i en la resolució i la concessió amb posterioritat a la presentació de la sol·licitud d'altres ajudes públiques o privades que en el seu conjunt excedisquen dels límits establits, donarà lloc a la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i la resta de circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació d'aquesta, originarà la incoació, per part de l'òrgan competent per a la concessió de les ajudes, del corresponent procediment que podrà finalitzar, si és pel cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Títol II
  
Ajudes empreses d'economia social
  
i mutualitats de previsió social
  
Capítol I
  
Ajudes per a la integració sociolaboral
  
Article 12. Objecte i beneficiaris
  
1. Podran beneficiar-se de les ajudes previstes en aquest capítol les entitats d'economia social domiciliades a la Comunitat Valenciana que integren com a socis treballadors o de treball a alguna persona en la qual, en la data de la seua integració, concórrega alguna de les circumstàncies següents:
  
a) Desocupats, inscrits com a sol·licitants d'ocupació en la corresponent oficina, menors de 25 anys, o de 30 anys, quan es tracte de persones sol·licitants de primera ocupació. A aquests efectes s'entendrà que sol·liciten primera ocupació aquelles persones que no tinguen experiència laboral superior a 180 dies.
  
b) Desocupats, inscrits com a sol·licitants d'ocupació en la corresponent oficina, majors de 45 anys.
  
c) Desocupats en els quals no concórreguen les circumstàncies anteriors, quan acrediten, almenys, 360 dies de permanència com a sol·licitants d'ocupació en la corresponent oficina d'ocupació. El període d'un any es reduirà a 180 dies, quan es tracte de dones que es reincorporen al mercat laboral després d'un període d'absència de, com a mínim, tres anys; i 90 dies, si la persona que s'integra és dona, amb baixa formació professional, responsable de família monoparental i que obtinga de l'empresa en què s'integra els seus principals ingressos.
  
d) En el cas d'empreses de nova constitució inscrites en el corresponent registre amb efectes des de l'1 de setembre de 1999, podran ser causants de subvenció els qui perceben el pagament únic per desocupació, sempre que la suma del període de desocupació en la data d'inici de la capitalització i el període reconegut a efectes d'aquesta, implique un còmput de dies similar, almenys, al que s'assenyala en el paràgraf precedent.
  
e) Persones vinculades amb l'empresa, per contracte laboral de caràcter temporal i que s'hi integren com a socis.
  
f) Persones desocupades minusvàlides, amb reconeixement laboral legal de la seua condició.
  
2. També podran beneficiar-se de les ajudes aquelles entitats d'economia social domiciliades a la Comunitat Valenciana, que mantinguen com a socis treballadors o de treball aquelles persones, incloses en algun dels col·lectius enumerats en el paràgraf anterior, que s'hi hagueren integrat durant els quatre últims mesos de l'any 1999.
  
3. Quan la integració es produïsca en una societat laboral, només tindran dret a subvenció aquells socis amb una subscripció mínima de capital de 300.000 pessetes (1.803,04 euros) quan es tracte de societats anònimes, i de 150.000 pessetes (901,52 euros) en societats limitades.
  
4. Caldrà que l'empresa a la qual s'incorporen com a socis no haja reduït el nombre de socis treballadors o de treball en l'últim any, comptat des de la data de la incorporació. Se n'exceptuen les baixes degudes a causes alienes a l'entitat.
  
5. No es concedirà aquesta ajuda a aquelles empreses que, durant l'any immediatament anterior a la data de la integració, hagueren amortitzat algun lloc de treball per alguna de les causes següents:
  
a) Acomiadament col·lectiu fonamentat en causes econòmiques, tècniques, organitzatives o de producció, i també l'extinció de contractes de treball en l'article 52.c del Text Refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març.
  
b) Acomiadament declarat improcedent per sentència ferma.
  
c) Conciliació administrativa o judicial.
  
6. L'empresa beneficiària queda obligada a mantenir un mínim de tres anys com a soci treballador o de treball, llevat de causa de força major, a la persona o persones per la integració de les quals s'obtinga la subvenció; o a procurar, en un altre cas, la integració d'una altra persona que complisca els mateixos requisits establits en el punt 1 d'aquest article, en el termini de tres mesos comptadors des que es va produir la baixa del soci. En el supòsit que el soci treballador o de treball que s'hi incorpora prestara els seus serveis en jornada reduïda o en una activitat de caràcter estacional o discontínua, haurà de fer referència a un període equivalent d'ocupació efectiva.
  
Altrament, haurà de reintegrar a la Generalitat Valenciana les quantitats que perceba amb els seus interessos de demora, des que la dita persona va deixar de tenir la condició de soci treballador o de treball de l'entitat.
  
Article 13. Quantia de la subvenció
  
1. Les ajudes previstes en el present capítol consistiran en una subvenció de 750.000 pessetes (4.507,59 euros) per cada persona que s'incorpore com a soci treballador o de treball en una cooperativa o societat laboral.
  
2. En el supòsit de persones vinculades a l'empresa per contracte temporal i que s'hi integren com a socis, la quantia de la subvenció serà de 750.000 pessetes (4.507,59 euros) per soci.
  
3. En el supòsit de persona amb la condició legal de minusvàlid la quantia de la subvenció serà de fins a 1.500.000 pessetes (9.015,18 euros).
  
Article 14. Documentació
  
A més de la documentació que, amb caràcter general, exigeix l'article 4 d'aquesta ordre, l'entitat sol·licitant haurà d'aportar la següent:
  
a) Document nacional d'identitat del soci treballador o de treball que s'hi incorpora, o el corresponent document d'identificació.
  
b) Certificat de vida laboral de la dita persona, expedit l'any 2000.
  
c) Certificat o resolució d'alta en el règim de la Seguretat Social que corresponga en l'empresa, del soci treballador o de treball que s'hi incorpora.
  
d) En el cas de cooperatives, certificat acreditatiu de l'efectiva integració social en l'entitat de la persona o persones per les quals se sol·licita subvenció. En el cas de societats laborals, escriptura pública degudament registrada de subscripció d'accions o participacions per part d'aquestes.
  
e) Certificat expedit per una oficina d'ocupació de la Generalitat Valenciana, acreditatiu de la data d'inscripció i el període d'antiguitat de la persona per la integració de la qual se sol·licite subvenció, i també, si és el cas, els corresponents contractes temporals i les altes i baixes o documents de variació de dades davant la Seguretat Social.
  
f) Declaració responsable de l'entitat sol·licitant en què faça constar que no ha reduït el nombre de socis treballadors o de treball en l'últim any, d'acord amb el que s'ha assenyalat en l'article 12.4, ni haja amortitzat llocs de treball en l'any anterior, per les causes establides en l'article 12.5.
  
g) En el supòsit previst en el paràgraf segon de l'article 12.1.d), resolució de reconeixement de pagament únic del soci treballador o de treball que s'incorpora a l'empresa i certificat d'antiguitat prèvia en la desocupació, si és el cas.
  
h) Si és el cas, certificat de minusvalidesa.
  
i) En el cas de desocupades amb baixa formació professional, responsables de família monoparental i que obtinguen de l'empresa en què s'integren els seus ingressos principals, declaració responsable de la seua situació.
  
Article 15. Liquidació
  
Una vegada justificada la integració laboral, es dictarà la resolució de concessió i es lliurarà, d'una sola vegada, la subvenció concedida.
  
Capítol II
  
Subvencions per a assistències tècniques i promoció comercial
  
Article 16. Objecte, beneficiaris i quantia de la subvenció
  
1. Les ajudes previstes en aquest capítol estan dirigides a cofinançar estudis i intervencions realitzats per professionals externs a empreses d'economia social i mutualitats de previsió social, durant l'any 2000, i també la participació en fires o certàmens comercials de caràcter sectorial..
  
2. En relació amb les assistències tècniques, s'entendran com a finalitats prioritàries, a efectes de subvenció, les següents:
  
a) Realització d'auditories, en aquells supòsits en què no siguen directament imposades per obligació legal, reglamentària o l'acord judicial.
  
b) Plans estratègics i de viabilitat a mitjà termini, per a l'inici de projectes significatius d'inversió o desenvolupament de nous productes.
  
c) Projectes necessaris per a adequar els processos productius d'empreses en funcionament a normatives específiques per al sector, de caràcter nacional, autonòmic o comunitari.
  
d) Plans de viabilitat o contractació de gerència assistida per a empreses que presenten greus problemes de deteriorament economicofinancer o per a projectes d'economia social sorgits d'aqueixa situació prèvia.
  
e) Realització d'accions de diagnosi i plans d'actuació amb impacte mediambiental:
  
- Tractament i eliminació de residus industrials en origen.
  
- Migració a tecnologies netes.
  
- Tractament i depuració d'aigües residuals dels processos productius.
  
3. En relació amb l'assistència a fires comercials, es consideraran despeses subvencionables les de contractació d'espais, decoració i modulació d'estands, i també els de transport de mostres en el cas de realitzar-se fora de la Comunitat Valenciana
  
4. Quan es tracte d'assistències tècniques, la subvenció podrà arribar fins al 50% del cost de l'acció. En el cas d'assistència a fires, la subvenció serà de fins al 50% de la despesa subvencionable per a aquelles empreses d'economia social inscrites en el corresponent registre a partir de l'1 de gener de 1996 i de fins al 35% per a la resta. En cap cas es podran superar els 2.000.000 de pessetes (12.020,24 euros) per entitat beneficiària, siga quin siga el concepte de subvenció.
  
5. En el cas de grans empreses únicament se subvencionaran aquelles actuacions vinculades a la realització d'una inversió, i no es podrà superar juntament amb les eventuals ajudes percebudes per aquest concepte els límits recollits en l'article 21 de la present ordre.
  
6. Les ajudes per a promoció comercial s'ajustaran al règim de minimis.
  
Article 17. Documentació
  
A més de la documentació establida amb caràcter general en l'article 4 d'aquesta ordre, l'empresa sol·licitant haurà de presentar juntament amb la sol·licitud:
  
a) Memòria d'empresa segons model normalitzat.
  
b) Memòria de l'acció desenvolupada i documentació resultant d'aquesta. Es desprendran amb claredat i concreció els objectius iniciats, la situació de l'empresa que justifique la necessitat o conveniència de la seua realització.
  
c) Acreditació de la despesa efectuada mitjançant les oportunes factures i acreditació del pagament de com a mínim el 40% d'aquestes, excepte en el supòsit del punt d) de l'article anterior, en què es podran presentar pressupostos o factures proforma.
  
d) Qualsevol altra documentació que protegisca la petició a consideració de l'empresa sol·licitant.
  
e) En el cas previst en el punt 5 de l'article anterior, documentació relativa a la inversió recollida en l'article 22.1.
  
Article 18. Criteris per a la resolució de les ajudes
  
Els expedients d'assistència tècnica seran valorats, prèviament a la resolució, per una comissió formada per tres tècnics nomenats pel director general de Foment de l'Ocupació. Aquesta comissió elevarà la seua proposta a l'òrgan corresponent per a la resolució.
  
En primer lloc s'atendran els expedients que plantegen accions de caràcter prioritari enumerades en l'article 16.2 i es valorarà la resta amb posterioritat.
  
En la valoració de l'expedient de l'acció es tindran en compte els criteris enumerats a continuació:
  
a) Adequació de l'acció projectada amb els objectius que cal cobrir i la situació i necessitats concretes de l'empresa sol·licitant de l'ajuda, a més del cost de l'acció.
  
b) Dimensió de l'empresa sol·licitant, afavorint aquelles que presenten una xifra de facturació anual inferior a 400 milions de pessetes (2.404.048,42 euros).
  
c) Característiques societàries en funció de la participació de treballadors no socis i capital de socis no treballadors.
  
Article 19. Liquidació
  
Justificada l'acció subvencionable, es dictarà resolució de concessió i es lliurarà l'import total de l'ajuda, excepte en el supòsit previst en l'apartat 2.d) de l'article 16, en el qual, dictada la resolució de concessió, es lliurarà l'import de l'ajuda, una vegada presentades les factures justificatives de la despesa.
  
Capítol III
  
Suport a la inversió i estructura financera de l'empresa
  
Article 20. Objecte i beneficiaris
  
1. Les ajudes previstes en el present capítol es dirigeixen a empreses d'economia social i mutualitats de previsió social, que realitzen les actuacions definides a continuació, durant l'any 2000.
  
2. Les ajudes són de tres tipus:
  
a) Subvencions d'interessos de préstecs per al finançament d'inversions.
  
b) Subvenció directa per a inversions.
  
c) Avals per a garantir operacions d'endeutament.
  
a) Subvencions d'interessos de préstecs
  
a.1) L'objecte és reduir el cost financer dels préstecs concertats amb entitats creditícies que mantinguen els oportuns convenis respecte d'això amb la Conselleria d'Ocupació, la destinació dels quals siga el finançament d'inversions en actius fixos per a la realització de l'objecte social de l'empresa, atés el seu sector d'activitat.
  
a.2) Els contractes de préstec hauran d'explicitar-ne l'acolliment als convenis mencionats en el punt anterior i ajustar-se'n al contingut. Les condicions de tipus d'interés i comissions vigents per a l'any 2000 són les següents:
  
- Préstecs de tipus variable. Tipus nominal: euribor o mibor, incrementats en un diferencial que no podrà superar 2 punts.
  
- Préstecs de tipus fix. El tipus nominal màxim es fixarà per al 2000 d'acord amb els convenis en vigor i serà objecte de publicació juntament amb la línia de crèdit i l'import global màxim destinat a les ajudes.
  
- Comissions màximes (incloses obertura i estudi): 1%.
  
Al marge de les condicions financeres assenyalades, els préstecs no comportaran limitacions d'import, termini o altres condicions, més enllà de l'acord entre empresa i entitat prestadora.
  
a.3) Els préstecs hauran de formalitzar-se entre l'1 de gener i el 31 d'octubre de l'any 2000.
  
a.4) La subvenció financera s'abonarà mitjançant endossament, en un sol pagament, a l'entitat prestadora a fi de reduir el principal de l'operació en eixa mateixa quantia.
  
a.5) En cas d'amortització o cancel·lació anticipada d'algun préstec objecte de subvenció, l'empresa haurà de comunicar-ho al centre directiu que expedisca la resolució, i s'obligarà a reintegrar la part de la subvenció financera no consumida. Només s'exceptuaran de l'obligació d'aquest reintegrament aquells casos de refinançament de préstecs subvencionats degudament autoritzats per la Direcció General de Foment de l'Ocupació. No tindran la consideració d'amortitzacions anticipades a aquests efectes, aquelles que es deriven de l'aplicació de subvencions d'altres administracions o entitats públiques.
  
b) Subvenció directa per a inversions:
  
b.1) Aquesta subvenció té com a objecte el cofinançament d'inversions en immobilitzat material, amb excepció d'immobles, en operacions d'adquisició de la titularitat dels béns específicament afectes a la realització de l'objecte social de l'empresa.
  
b.2) La inversió per a ser subvencionable haurà de consistir en els elements enumerats a continuació, d'acord amb els criteris d'assignació i les normes de valoració del vigent pla general de comptabilitat:
  
- Equips per a la producció consistents en maquinària, instal·lacions tècniques o utillatge.
  
- Equips per a processos de la informació, comunicacions i aplicacions informàtiques.
  
- Mobiliari en empreses de serveis.
  
- Elements de transport, exceptuant-ne vehicles turismes, que només es consideraran en empreses l'activitat principal de les quals en comporte de manera imprescindible la utilització. En empreses del sector del transport queden excloses les inversions en actius mòbils.
  
b.3) La subvenció directa a la inversió no serà acumulable a la subvenció financera. Cas que la inversió es finance parcialment mitjançant préstecs per als quals s'haja sol·licitat subvenció financera, només es considerarà a efectes de la subvenció directa l'import finançat al marge dels dits préstecs.
  
b.4) La quantia mínima de la inversió en els béns subvencionables serà d'1.500.000 pessetes (9.015,18 euros).
  
b.5) La subvenció directa serà incompatible amb qualssevol altres ajudes consistents en recepció de fons públics per l'empresa com a incentiu a la inversió, llevat que s'instrumenten com a subvenció d'interessos de préstecs.
  
c) Avals per a garantir operacions d'endeutament
  
- Avals per a empreses que presenten garanties insuficients o disposen d'un escàs autofinançament i vulguen accedir a operacions d'endeutament. Els avals s'instrumentaran a través de la Societat de Garantia Recíproca de la Comunitat Valenciana, en els termes establits pels convenis subscrits amb la Conselleria d'Ocupació amb aquesta finalitat.
  
Els avals per a préstecs la destinació dels quals no siga d'inversió, o l'autofinançament d'aquesta no arribe al 25% s'ajustaran al règim de minimis. A aquests efectes es calcularà la subvenció equivalent neta, d'acord amb les directrius respecte d'això de la Comissió Europea.
  
3. En tot cas, els projectes d'inversió no podran iniciar-se en data anterior a la sol·licitud de subvenció, i s'entendrà aqueixa realització com a firma del contracte de préstec, en el cas de subvencions financeres; i lliurament de factures, en el cas de les subvencions directes..
  
4. Queden excloses les inversions de mera substitució i les destinades a béns usats, llevat que es tracte de traspassos de la titularitat d'unitats de negoci definides.
  
5. En qualsevol cas, l'aportació del beneficiari al seu finançament haurà d'ascendir com a mínim al 25%, i s'entendrà que aquest percentatge no pot estar subjecte a ajuda pública.
  
6. No podran rebre subvenció financera o directa les empreses que, d'acord amb el seu sector d'activitat, la naturalesa de les inversions o qualsevol altra circumstància aplicable, estiguen excloses del sistema d'ajudes d'estat per la Unió Europea.
  
7. Els expedients en què es plantegen inversions susceptibles de rebre subvencions addicionals al percentatge general, seran valorades, prèviament a la seua resolució, per la Comissió nomenada pel director general de Foment de l'Ocupació, esmentada en l'article 18.
  
Article 21. Quantia de les ajudes
  
1. Subvencions financeres:
  
a) La quantia de la subvenció financera serà de fins a tres punts del tipus d'interés dels préstecs, d'acord amb les condicions de termini, carència i períodes d'amortització de capital establides en aquests.
  
b) Independentment de les condicions dels préstecs, a efectes de càlcul de la subvenció es considerarà un termini màxim de huit anys en la duració del préstec i dos de carència.
  
2. Subvenció directa a la inversió: amb caràcter general, la quantia de la subvenció serà de fins al 15% del cost d'adquisició, exclosos els impostos.
  
Subvencions addicionals: els percentatges base s'incrementaran fins a 0,5 punts d'interés en el cas de subvenció financera o fins a 10 punts en el cas de subvenció directa, quan concórreguen un o diversos dels següents supòsits:
  
- Inversions localitzades a les comarques de l'Alt Millars, l'Alt Palància, els Ports, l'Alt Maestrat, el Racó d'Ademús, els Serrans, la Vall d'Aiora i la Canal de Navarrés.
  
- Inversions derivades de l'aplicació de plans d'empresa de prevenció de riscos laborals.
  
- Inversions realitzades per empreses en funcionament, inscrites en el corresponents registre abans de l'1 de gener de 1998, que generen un increment del nombre de socis amb dedicació a temps complet de com a mínim el 20% sobre el còmput immediatament anterior a la presentació de la sol·licitud de l'ajuda.
  
En el cas que l'aplicació d'increment del 20% done lloc a un valor amb xifres decimals, s'arredonirà a valor sencer més pròxim, i en el cas que es computen socis amb dedicació a temps parcial, s'aplicarà la corresponent proporcionalitat per a determinar l'increment necessari.
  
Quan es tracte de societats laborals, es consideraran nous socis aquells amb una subscripció mínima de capital de 300.000 pessetes (1.803,04 euros) en el cas de societats anònimes, i de 150.000 pessetes (901,52 euros) en el cas de societats limitades.
  
- Inversions realitzades per empreses d'ensenyament per a adaptar-se a les exigències imposades per la legislació en matèria educativa. En aquest cas, si es tracta de subvenció directa es podran preveure inversions en terrenys i edificis, i les subvencions s'acolliran per aquests conceptes al règim de minimis.
  
3. A la quantia base de subvenció resultant de l'aplicació d'allò que s'ha disposat en els apartats precedents, i a fi d'avaluar les condicions societàries reals de l'entitat, se li aplicaran els següents càlculs:
  
3.1 En el cas de cooperatives de treball associat i societats laborals se li aplicaran els coeficients que ponderen:
  
- L'ocupació de treballadors no socis (jornades de socis treballadors/ jornades de treballadors socis i no socis excepte els contractats per circumstàncies de la producció o acumulació de tasques) en els 12 mesos anteriors a la sol·licitud de l'ajuda o, si de cas hi manca, el període que mitjance des de la constitució. A efectes exclusius de determinació d'aquest coeficient, es computaran com a treballadors no socis: en les societats anònimes laborals, aquells titulars d'accions laborals el valor total nominal dels quals siga inferior a 300.000 pessetes (1.803,04 euros), i en les societats limitades laborals aquells titulars de participacions laborals amb valor inferior a 150.000 pessetes (901,52 euros).
  
- La participació en capital de socis no treballadors (capital subscrit per socis treballadors/ capital total).
  
3.2 En el cas de cooperatives en què siga aplicable l'operatòria amb tercers no socis, a la quantia base de la subvenció se li aplicarà un coeficient que pondere el volum d'operacions amb tercers en l'últim exercici amb comptes anuals aprovats (xifra d'operacions amb socis/xifra total d'operacions).
  
3.3 En el cas de cooperatives mixtes, s'aplicaran els coeficients que ponderen l'ocupació de treballadors no socis i les operacions amb tercers no socis en els termes assenyalats en els apartats 3.1 i 3.2 d'aquest article.
  
3.4 El càlcul de la quantia final de la subvenció, per aplicació dels coeficients definits en els punts anteriors, es realitzarà d'acord amb la següent fórmula:
  
Quantia final = C1 x B + C2 x B , sent:
  
 2
  
B, la quantia base segons el punt 1.a i 2; C1 i C2 , els coeficients aplicables en cada cas, segons els punts 3.1 a 3.3.
  
4. La quantia final de la subvenció financera no podrà superar la xifra de 13.463.284 de pessetes (90.151,81 euros) per entitat, ni d'1.000.000 de pessetes (6.010,12 euros) per cada soci treballador de l'entitat sol·licitant o per cada 20 socis en el cas que no siga aplicable la figura del soci treballador.
  
5. La quantia final de la subvenció directa no podrà superar la xifra de 04.637.483 de pessetes (60.101,21 euros) per entitat, ni d'1.000.000 de pessetes (6.010,12 euros) per cada soci treballador de l'entitat sol·licitant o per cada 20 socis en el cas que no siga aplicable la figura del soci treballador.
  
Article 22. Documentació
  
A més de la documentació administrativa establida en l'article 4 d'aquesta ordre, l'empresa sol·licitant haurà d'aportar juntament amb la sol·licitud la següent documentació addicional:
  
1. Comuna a la subvenció financera i directa
  
a) Memòria de l'empresa i l'acció que desenvoluparà, segons model normalitzat, juntament amb la documentació assenyalada en aquesta, si és procedent, i acompanyada de programa d'actuacions que garantisca l'execució de la inversió en l'any 2000.
  
b) Factures proforma o pressupostos, acompanyats de projecte tècnic, en els termes de l'article 46.3 del Text Refós de la Llei d'Hisenda Pública de la Generalitat Valenciana, quan així ho requerisca la naturalesa de l'actuació. Quan la inversió es materialitze en obra civil, el pressupost estarà convenientment detallat.
  
c) Declaracions subscrites pel representant de l'entitat, amb el compromís exprés de no procedir, durant cinc anys des de la data de concessió de l'ajuda, a:
  
- L'alienació dels béns per a l'adquisició dels quals es concedisca l'ajuda,
  
- La transformació de l'empresa en una altra entitat jurídica distinta de la de cooperativa o societat laboral.
  
I s'obligarà, en un altre cas, a reintegrar a la Generalitat Valenciana la part proporcional de la subvenció rebuda, amb els seus corresponents interessos des de la data de la percepció.
  
d) Declaració responsable del beneficiari que l'autofinançament de la inversió ascendeix com a mínim un 25%.
  
e) Si és el cas, el pla d'empresa de riscos laborals, quan es tracte d'inversions derivades de l'aplicació del dit pla.
  
2. Subvenció financera
  
a) Contracte del préstec, subscrit per una entitat que mantinga l'oportú conveni. Quan s'inste conjuntament aval, es podrà posposar la presentació de la documentació assenyalada en aquest punt. Per a iniciar l'expedient serà suficient el certificat de concessió del préstec, si bé l'expedient no es considerarà complet fins a la presentació del contracte de préstec.
  
3. Avals
  
En el cas que s'inste aval, exclusivament, la sol·licitud es podrà realitzar directament davant de la Societat de Garantia Recíproca de la Comunitat Valenciana, i indicarà expressament la intenció d'afectar l'aval al Fons Especial de Provisions Tècniques per a empreses d'economia social.
  
En el cas que s'inste aval, conjuntament amb una altra o altres modalitats d'ajuda consignades en el present capítol, s'adjuntarà còpia de l'imprés de sol·licitud d'aval cursat simultàniament davant de la Societat de Garantia Recíproca.
  
Article 23. Criteris per a resoldre
  
1. En el cas de subvenció financera, la resolució s'efectuarà segons l'ordre cronològic de presentació del contracte de préstec.
  
2. En el cas de subvenció directa s'aplicarà allò que s'ha disposat en l'article 5 de la present ordre.
  
3. En el cas d'aval serà aplicable allò que s'ha disposat en l'article 5 de la present ordre i en els convenis subscrits respecte d'això amb la Societat de Garantia Recíproca de la Comunitat Valenciana.
  
4. En cas d'expedients en què es plantegen inversions superiors a 53.982.630 de pessetes (120.202,42 euros), susceptibles de rebre subvencions addicionals al percentatge general, es valorarà el plantejament economicofinancer de la inversió.
  
Article 24. Liquidació
  
1. Dictada resolució de concessió es lliurarà la subvenció concedida una vegada justificada pel beneficiari de l'objecte de la subvenció.
  
2. S'entén justificada l'ajuda amb la presentació del següent:
  
a) En la subvenció financera: amb el contracte de préstec. No seran admissibles contractes subscrits amb anterioritat a la data de presentació de la sol·licitud de subvenció.
  
b) En la subvenció directa: factures definitives, certificats d'obra, si és el cas, i la resta de documents justificatius de la inversió realitzada d'acord amb la legalitat vigent i acreditació del pagament de com a mínim el 35% d'aquestes. En el cas que la facturació siga en moneda estrangera, s'haurà d'adjuntar extracte bancari que reculla el tipus de canvi aplicat en el pagament. No seran admissibles factures anteriors a la data de presentació de la sol·licitud de subvenció.
  
Títol III
  
Ajudes financeres per a la integració sociolaboral
  
en cooperatives i societats laborals
  
Article 25. Objecte i beneficiaris
  
1. Podran beneficiar-se d'aquesta ajuda les persones que s'incorporen com a socis treballadors o de treball en els quals concórreguen els requisits establits en l'article 12.1 d'aquesta ordre, quan es produïsca la seua incorporació sociolaboral en una cooperativa o societat laboral domiciliada a la Comunitat Valenciana durant l'any 2000, o en els últims quatre mesos de l'any 1999.
  
2. Aquestes subvencions tindran per objecte disminuir els interessos dels préstecs que obtinguen els beneficiaris assenyalats en el punt anterior per a realitzar les aportacions obligatòries a capital social, exigibles en el moment de l'ingrés a la cooperativa o societat laboral. Els préstecs hauran de concertar-se amb entitats creditícies que mantinguen els oportuns convenis amb la Conselleria d'Ocupació, consignant expressament aquesta circumstància.
  
No es consideraran préstecs per import inferior a 1.500.000 pessetes (9.015,18 euros).
  
3. D'acord amb els convenis subscrits respecte d'això, les condicions de tipus d'interés i comissions vigents per a l'any 2000 són les següents:
  
- Préstecs de tipus variable. Tipus nominal: euribor o mibor, incrementats en un diferencial que no podrà superar 2 punts.
  
- Préstecs de tipus fix. El tipus nominal màxim es fixarà per al 2000 d'acord amb els convenis en vigor i serà objecte de publicació juntament amb la línia de crèdit i l'import global màxim destinat a les ajudes.
  
- Comissions màximes (incloses obertura i estudi): 1%.
  
Al marge de les condicions financeres i d'import mínim assenyalades, els préstecs no comportaran altres limitacions, més enllà de l'acord entre prestatari i entitat prestadora.
  
4. Els préstecs hauran de formalitzar-se entre l'1 de gener i el 31 d'octubre de 2000.
  
5. La subvenció financera s'abonarà mitjançant endossament, en un sol pagament, a l'entitat prestadora a fi de reduir el principal de l'operació en aqueixa mateixa quantia.
  
6. En cas d'amortització o cancel·lació anticipada d'algun préstec objecte de subvenció, el beneficiari haurà de comunicar-ho al centre directiu que expedisca la resolució, i s'obligarà a reintegrar la part de la subvenció financera no meritada. Només s'exceptuaran de l'obligació d'aquest reintegrament aquells casos de refinançament de préstecs subvencionats degudament autoritzats per la Direcció General de Foment de l'Ocupació. No tindran la consideració d'amortitzacions anticipades a aquests efectes, aquelles que es deriven de l'aplicació de subvencions d'altres administracions o entitats públiques.
  
Article 26. Quantia de la subvenció
  
1. La quantia de la subvenció financera serà de 3,5 punts del tipus d'interés dels préstecs que obtinga la persona beneficiària i destine al desemborsament efectiu de les quantitats que haja de satisfer a l'objecte establit en l'article anterior.
  
2. A efectes d'allò que s'ha disposat en aquest article es considerarà com a quantitat màxima que el beneficiari haja de desemborsar, si la integració es produeix en una cooperativa, la suma de la quantia de l'aportació mínima obligatòria al capital social i la de la quantia de la quota mínima obligatòria d'ingrés establida per la dita cooperativa. En ambdós casos caldrà que l'import de les dites aportacions es fixe estatutàriament o s'acredite el seu establiment i quantia mitjançant certificat del corresponent acord social, sense que la quantia computable de la quota d'ingrés puga excedir del resultat de dividir la dotació al fons de reserva obligatori pel nombre de socis, exclòs el beneficiari.
  
3. Si la integració es produeix en una societat laboral, es considerarà com a import màxim de l'aportació objecte de la subvenció, la que resulte de la subscripció d'accions o participacions pel seu valor nominal, més, si és el cas, la prima d'emissió, amb el límit màxim, respecte d'aquesta, del valor del quocient entre les reserves obligatòries i el nombre total d'accions o participacions de l'entitat multiplicat pel nombre d'aquestes subscrites pel beneficiari.
  
4. La quantia de la subvenció es determinarà d'acord amb les condicions de termini, carència i períodes d'amortització del capital del préstec. Independentment de les condicions dels préstecs, a efectes de càlcul de la subvenció es considerarà un termini màxim de huit anys en la duració del préstec i dos de carència, i també un tram subvencionable entre un mínim d'1.500.000 pessetes (9.015,18 euros) i un màxim de 5.000.000 de pessetes.
  
Article 27. Documentació
  
A més de la documentació que, amb caràcter general, exigeix l'article 4 d'aquesta ordre, l'entitat sol·licitant haurà d'aportar la següent:
  
a) Certificat de vida laboral de la dita persona, expedit l'any 2000.
  
b) Certificat o resolució d'alta en la Seguretat Social en l'empresa, o en el règim d'autònoms si és procedent, del soci treballador o de treball que s'hi incorpora.
  
c) Si és el cas, certificat expedit per una oficina d'ocupació de la Generalitat Valenciana acreditatiu de la data d'inscripció, i també del període d'antiguitat de la persona sol·licitant.
  
d) En el supòsit previst en el paràgraf segon de l'article 12.1 d), resolució de reconeixement de pagament únic del soci treballador o de treball que s'incorpora a l'empresa i certificat d'antiguitat prèvia en la desocupació, si és el cas.
  
e) Si és procedent, certificat de minusvalidesa.
  
f) En el cas de desocupades amb baixa formació professional, responsables de família monoparental i que obtinguen de l'empresa en què s'integren els seus ingressos principals, declaració responsable de la seua situació.
  
g) Escriptura pública o certificat acreditatiu de la pertinença del soci treballador o de treball a la cooperativa o societat laboral o, si és el cas, de l'efectiva integració sociolaboral del sol·licitant.
  
h) Contracte de préstec.
  
i) Documentació acreditativa de la quantia de l'aportació que haja de realitzar el soci treballador o de treball pels conceptes a què es destina l'ajuda, segons corresponga i que comprenga necessàriament l'escriptura de constitució.
  
j) Si la integració es produïra en una cooperativa, certificat de l'entitat acreditatiu de la dotació del fons de reserva obligatori, i també certificat del nombre de socis existents en el moment de l'ingrés de la persona sol·licitant.
  
k) Si la integració es produïra en una societat laboral, certificat acreditatiu del patrimoni de l'entitat, segons model.
  
Article 28. Resolució de les ajudes
  
En el cas de les subvencions recollides en el present capítol, la resolució s'efectuarà atenent l'ordre cronològic de presentació del contracte de préstec, una vegada completat l'expedient.
  
Article 29. Liquidació
  
Una vegada justificades les accions subvencionables es dictarà resolució de concessió i es lliurarà l'import total de l'ajuda concedida, endossant-se d'una sola vegada a les entitats creditícies prestatàries.
  
Títol IV
  
Subvencions a entitats associatives o representatives
  
de l'economia social, universitats
  
i entitats sense fi de lucre
  
Capítol I
  
Suport a la realització d'activitats de foment, formació
  
i difusió de l'economia social
  
Article 30. Objecte i beneficiaris
  
1. Podran beneficiar-se d'aquestes ajudes, d'acord amb allò que s'ha establit en l'article 3 de la present ordre, les organitzacions representatives del moviment cooperatiu, d'acord amb l'article 91.1 del Text Refós de la Llei de Cooperatives de la Comunitat Valenciana, les entitats associatives a què es refereix la disposició addicional segona de la Llei 4/1997, de Societats Laborals, i les representatives del mutualisme de previsió social, i també, les universitats i altres entitats sense fi de lucre quan porten a efecte alguna de les actuacions que constitueixen l'objecte de les ajudes regulades en aquest capítol durant l'any 2000.
  
2. Les ajudes regulades en aquest capítol podran tenir per objecte les accions següents:
  
a) Accions d'investigació i documentació en matèries jurídiques o econòmiques relatives a l'economia social de la Comunitat Valenciana.
  
b) Estudis i projectes relatius a mesures que potencien i fomenten l'activitat de les entitats d'economia social a la Comunitat Valenciana.
  
c) Programes formatius dirigits a socis i treballadors d'empreses d'economia social, i també de persones i col·lectius interessats a adquirir tal condició.
  
d) Accions de comunicació i publicitat de l'economia social, edició de fullets, publicacions i altres actuacions anàlogues.
  
e) Despeses ocasionades per la participació en fires comercials i certàmens. Es consideraran despeses subvencionables les de contractació d'espais, decoració i modulació dels estands, i també les de transport de mostres en el cas que es realitzen fora de la Comunitat Valenciana.
  
Article 31. Quantia de la subvenció
  
L'import de la subvenció regulada en aquest capítol podrà arribar al 60% de les despeses associades a les accions descrites en l'article anterior.
  
Article 32. Documentació
  
A més de la documentació administrativa establida en l'article 4 haurà d'aportar:
  
a) Memòria descriptiva i econòmica relativa a l'acció que desenvoluparà, amb indicació del pressupost global i per conceptes, i també les fonts de finançament. En aquesta caldrà indicar la necessitat o conveniència de la realització de l'actuació i la seua repercussió en l'economia social valenciana.
  
b) Memòria quant a la capacitat científica i tècnica del sol·licitant per a la realització de l'actuació per a la qual se sol·licita subvenció.
  
c) I podrà presentar, a més a més, qualsevol altra documentació que, al seu parer, protegisca la petició.
  
Article 33. Liquidació
  
1. Dictada resolució de concessió es lliurarà la subvenció concedida una vegada justificat pel beneficiari l'objecte de la subvenció.
  
2. S'entén justificada l'ajuda amb la presentació del següent:
  
a) Documentació acreditativa de la realització de l'acció subvencionada, segons allò que s'ha establit en la resolució de concessió.
  
b) Factures definitives que acrediten la realització de la despesa corresponent a l'acció aprovada i acreditació del pagament de com a mínim el 35% d'aquesta despesa.
  
Capítol II
  
Estructures representatives
  
Article 34. Objecte i beneficiaris
  
1. Es podran concedir subvencions per a finançar totalment o parcialment les despeses de manteniment i funcionament de les organitzacions representatives del moviment cooperatiu, d'acord amb l'article 91.1 del Text Refós de la Llei de Cooperatives de la Comunitat Valenciana, les entitats associatives a què fa referència la disposició addicional segona de la Llei 4/1997, de Societats Laborals, i les representatives del mutualisme de previsió social.
  
2. L'import màxim no podrà superar els 86.560.376 de pessetes (96.161, 94 euros) per entitat.
  
3. Haurà de presentar a més a més de la documentació assenyalada en l'article 4, la següent documentació:
  
- Últims comptes anuals aprovades i depositades en el corresponent registre i els corresponents a 1999.
  
- Memòria anual de l'entitat associativa referida a l'exercici anterior.
  
- Nombre de societats federades i quantia de les aportacions d'aquestes a la federació respectiva.
  
4. Dictada la resolució de concessió es lliurarà la subvenció concedida una vegada que el beneficiari haja justificat l'objecte de la subvenció mitjançant la presentació de les corresponents factures que acrediten la realització de l'acció aprovada.
  
Capítol III
  
Suport a la contractació d'especialistes en economia social
  
Article 35. Objecte i beneficiaris
  
1. Podran beneficiar-se d'aquestes ajudes les organitzacions representatives del moviment cooperatiu amb l'article 91.1 del Text Refós de la Llei de Cooperatives de la Comunitat Valenciana, les entitats associatives a què fa referència la disposició addicional segona de la Llei 4/1997, de Societats Laborals, i les representatives del mutualisme de previsió social, quan concerten contractes indefinits a persones que tinguen una formació específica per a temes relacionats amb l'economia social.
  
2. Perquè les organitzacions esmentades anteriorment puguen accedir a aquestes ajudes, les persones contractades han de tenir titulació universitària, mitjana o superior, o equivalent.
  
3. Només donaran dret a subvenció els contractes realitzats i que produïsquen efectes a partir de l'1 de gener de l'any 2000.
  
4. En el supòsit que el treballador cause baixa, estarà l'empresa obligada a contractar un altre treballadors que reunisca els mateixos requisits en el termini màxim de 3 mesos.
  
Article 36. Quantia de la subvenció
  
1. L'ajuda regulada en aquest article consistirà en una subvenció a fons perdut de 750.000 pessetes (4.507, 59 euros), sempre que el contracte siga indefinit i a jornada completa.
  
2. En el cas que la contractació es realitze a temps parcial, l'import de la subvenció establit en l'apartat anterior, es prorratejarà en proporció a la jornada laboral pactada.
  
Article 37. Documentació
  
A més a més de la documentació administrativa establida en l'article 4 d'aquesta ordre, l'entitat sol·licitant haurà d'aportar la següent:
  
a) Document nacional d'identitat de la persona contractada.
  
b) El corresponent contracte de treball.
  
c) La que acredite que el treballador contractat disposa de la titulació que s'exigeix per a tenir dret a la subvenció.
  
d) Alta en el règim de la Seguretat Social que corresponga.
  
e) Declaració responsable de mantenir el lloc de treball subvencionat un mínim de tres anys.
  
Article 38. Compatibilitat
  
Les ajudes recollides en el present capítol seran incompatibles amb qualssevol altres que tinguen per objecte la subvenció a la contractació.
  
Article 39. Liquidació
  
Una vegada justificades les accions subvencionables es dictarà resolució de concessió i es lliurarà l'import total de l'ajuda concedida.
  
Disposicions addicionals
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'any 2000.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per al 2000, mitjançant ordre de la Conselleria d'Ocupació es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents que han d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà demanar al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
Tercera
  
A efectes de la present ordre, es considerà xicoteta, mitjana o gran empresa, segons la Recomanació de la Comissió Europea (DOCE número L107/8, de 30 d'abril de 1996) la persona jurídica que reunisca els següents requisits:
  
Nombre de treballadors(\*)
  
Dades econòmiques (en euros)
  
Xicoteta empresa
  
Fins a 50
  
Facturació anual inferior a 7 M. o
  
Balanç general anual inferior a 5 M.
  
Mitjana empresa
  
Entre 50 i 249
  
Facturació anual entre 7 M i 40 M. o
  
Balanç general anual entre 5 M i 27 M.
  
Gran empresa
  
250 o més
  
Facturació anual superior a 40 M. o
  
Balanç general anual superior a 27 M.
  
(\*) Segons plantilla mitjana anual
  
A més a més, haurà de complir-se el criteri d'independència. Es considerarà independent l'empresa en què no participen, amb proporció de capital o drets de vot igual o superior al 25%, altres empreses les característiques de les quals les situen en una categoria de grandària de rang superior.
  
Quarta
  
Excepcionalment, quan concórreguen circumstàncies que justifiquen la seua oportunitat i conveniència, el director general de Foment de l'Ocupació podrà proposar la subscripció de convenis de col·laboració amb entitats públiques o privades per a l'objecte de les accions regulades en la present ordre de convocatòria.
  
Disposicions finals
  
Primera
  
Es faculta el director general de Foment de l'Ocupació per a dictar totes les instruccions que calga per a l'execució i el desplegament d'allò que s'ha disposat en aquesta ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 28 de desembre de 1999
  
El conseller d'Ocupació,